## El Consell i el Col·legi de Secretaris, Interventors i Tresorers de València col·laboren per a reforçar la gestió de les administracions locals

*** La Generalitat destina 16.000 euros a través de dos convenis dirigits a la gestió de la borsa de personal habilitat nacional i a l’adquisició d’equipament informàtic i mobiliari
* Els ajuntaments que, per vacant o baixes de llarga duració, no disposen del personal funcionari suficient podran recórrer a esta borsa de professionals**

El Ple del Consell ha acordat autoritzar la subscripció de sengles convenis de col·laboració entre la Generalitat, a través de la Vicepresidència Segona i Conselleria de Presidència, i el Col·legi Oficial de Secretaris, Interventors i Tresorers de l’Administració Local de la província de València (Cosital) per a finançar els gastos de funcionament, formació i creació de borses d’ocupació per al personal funcionari amb habilitació de caràcter nacional, així com per a l’adequació de les seus col·legials i l’adquisició d’equipament informàtic i mobiliari.

En el marc d’estos convenis, la Generalitat destinarà 16.093 euros al finançament dels gastos derivats de la participació de Cosital en la gestió de la borsa del personal funcionari amb habilitació de caràcter nacional interessat a col·laborar amb la Generalitat i les entitats locals per a la prestació dels seus servicis professionals. I, d’altra banda, també es contribuirà a finançar part de les actuacions d’adequació dutes a terme en la seu de Cosital València, així com a l’adquisició d’equips informàtics i mobiliari.

D’esta manera, les entitats locals que, per vacants, absències prolongades o baixes de llarga duració, no disposen de personal funcionari d’Administració Local amb habilitació de caràcter nacional suficient i es troben amb greus problemes de gestió que impedisquen el normal funcionament de la institució, podran recórrer a la Direcció General d’Administració Local de la Generalitat, la qual disposarà d’una llista amb els professionals que voluntàriament hagen decidit incorporar-se a estes borses d’ocupació per a prestar els seus servicis en les entitats locals.

L’Administració autonòmica podrà comissionar o acordar l’acumulació de funcions d’una de les persones funcionàries participants en esta borsa d’ocupació, contribuint així a desenrotllar i millorar la gestió dels ens locals.

La Generalitat i Cosital mantenen objectius comuns en l’àmbit local, centrats en la millora de la gestió del personal funcionari amb habilitació de caràcter nacional i en la necessitat de garantir l’exercici de les seues funcions reservades a les administracions locals valencianes.

Amb este propòsit, es finança també part del cost de les actuacions col·legials destinades a l’adequació de les seues seus. Estes millores permetran que les instal·lacions puguen acollir en condicions òptimes propostes formatives, reunions i activitats anàlogues, facilitant així el desenrotllament dels convenis de col·laboració subscrits anualment amb la Generalitat.

Amb esta iniciativa, el Consell reafirma el seu compromís amb l’enfortiment de l’administració local, donant suport als municipis que més ho necessiten i reconeixent el paper fonamental dels col·legis professionals en la millora de la gestió pública.

Fecha: 12/12/2025